**Cím**: Oktatási technikák a 4K képesség fejlesztéséhez

**Kulcsszavak**: 4K, feladatalapú tanulás, szimulált konferencia, véleményvonal

**Rövid leírás:** A jó gyakorlat lehetőséget biztosít a korszerű oktatási technikák (feladatalapú tanulás, szimulált konferencia, véleményvonal) alkalmazásával az ún. 4K készségek (kritikus gondolkodás, kommunikáció, kooperáció, kreativitás) fejlesztéséhez az angol szaknyelvi terminológia elsajátítása során, a beszédkészség fejlesztésének céljából. Az említett technikák magyar nyelvű gyakorlati tantárgyak esetében is alkalmazhatók egy-egy szakmai téma feldolgozásánál.

Oktatási technikák a 4K képességek fejlesztéséhez:

**1. Feladatalapú tanulás (Task-Based Learning)**

Feladat előkészítése: a hallgatók eddigi, a témával kapcsolatos ismereteinek rövid felmérése, alapszókincs átismétlése, érzékenyítés.

A feladat és megoldása: A hallgatók kis csoportokban kapnak egy, a megtanulandó tananyaghoz kapcsolódó, megoldandó, többnyire komplex feladatot, megoldásához segítő kérdéseket, útmutatót. A tanár tudatosítja a hallgatókban, melyek a 4K készségek, valamint, hogy a feladat megoldásának egyik célja ezek fejlesztése.

1. példa: (A tananyag témája az EU bevándorlási politikája)

A hallgatók egy képzeletbeli ország politikusai/migrációs szakemberei, akiknek ki kell dolgozniuk az ország bevándorlási stratégiáját. Röviden határozzák meg országuk földrajzi, gazdasági adottságait, kulturális alapjait. (Ehhez színes képeket is válogassanak a tanár által rendelkezésre bocsátottak közül.) Foglalják össze, miért lenne szükségük bevándorlókra, az országuk miért lehet vonzó a bevándorlók számára? Milyen bevándorlókat látnának szívesen, hogyan akadályoznák meg az országukra veszélyt jelentő bevándorlók (pl. bűnözők) bejutását? Hogyan biztosítanák, hogy a lakosság elfogadja a bevándorlókat? stb.

2. példa: (A tananyag témája az integrált határigazgatás, ezen belül a négylépcsős belépés-ellenőrzési modell)

Egy iraki állampolgár legálisan, pl. turista vízummal kíván eljutni egy adott schengeni államba, míg egy afganisztáni állampolgár illegális úton. A hallgatók párokban dolgoznak, össze kell hasonlítaniuk a két útvonalat, és fel kell sorolniuk azokat a lépéseket/intézkedéseket az út során, amelyekkel a hatóságok ellenőrizhetik a jogszerűséget, illetve megakadályozhatják a jogellenes belépést és tartózkodást.

A hallgatók csoportonként röviden bemutatják, hogyan oldották meg a feladatot, kérdéseket tehetnek fel egymásnak. (Elemezhetik, összehasonlíthatják a megoldásokat, rámutathatnak a megoldás során felmerült nehézségekre stb.)

A tanár a folyamatban megfigyelőként és segítőként működik közre!

Nyelvi fókusz: A tanár ekkor mutatja be magát a tananyagot, amely lehet írott szöveg, video stb. A tananyag feldolgozásának szokásos menete (megértés ellenőrzése stb.) után a tanulók kiemelik a szövegből a hasznos lexikai egységeket, összehasonlítják a prezentációkon általuk használtakkal. Előadják a prezentációk, vagy azok egy-egy részének „javított változatát”. A hallgatók célirányos feladatokkal elmélyítik az új szaklexikai egységek ismertét, új kontextusokban önállóan használják ezeket.

Ez a technika más, a magasabb rendű gondolkodási képességeket alkalmazó/fejlesztő, egyszerűbb feladatokkal (kategorizálás, párosítás, sorba rendezés, rangsorolás, összehasonlítás, SWOT analízis stb.) is alkalmazható.

**2. Szimulált konferencia**

A tanulók szerepjáték keretében dolgoznak fel egy aktuális szakmai témát, jelenséget (pl. migrációs válság Európában, az európai határőrizeti rendszer (EUROSUR) stb.).

Egy-egy tanuló vagy kisebb tanulói csoportok a jelenségben eltérő módon érintett, különböző érdekekkel rendelkező országok és szervezetek képviselőjeként vesznek részt egy elképzelt vitában. Erre a csoportok a tanár által kiosztott, az adott szerepet röviden ismertető kártyák és kérdések (Mi az Önök számára a fő probléma? Mi lenne a megoldás? Ehhez milyen lépések vezetnek? Milyen eszközökhöz van szükség ennek eléréséhez?), esetleg a témában végzett internetes kutatás segítségével készülnek fel, valamint a tanár vezetésével átismétlik a vita folytatásához szükséges eddigi szakmai ismereteiket, nyelvi eszközöket. A vitát egy kijelölt hallgató (esetleg a tanár) vezeti. A cél a nézőpontok ismertetése és az azokra való reflektálás után megállapodás egy közös álláspontban, cselekvési tervben.

**3. Véleményvonal**

A feladat előkészítéseként célszerű átismételni a véleménykifejtés, eszmecsere során használt nyelvi eszközöket, tisztázni a mások véleményét tiszteletben tartó vita kommunikációs szabályait.

A tanár kiválaszt egy szakmai témához kapcsolódó, aktuális (esetleg a lakosságot, szakmai közösséget megosztó) problémáról alkotott két végletes állítást. Pl. „Mindenkinek joga van megválasztani az országot, ahol élni kíván, akkor is, ha ehhez nem rendelkezik hivatalos okmányokkal.” vs. „Az illegális migránsok belépését minden erővel meg kell akadályozni.”

A tanulócsoportnak a tanár az osztályteremben kijelöl egy képzeletbeli vonalat, amelynek két végpontja ez a két ellentétes állítás. (Kivetített dián ábrázolni is lehet ezt a vonalat. Variáció: Egy állítás, a vonal két vége a „nagyon egyetértek” és a „nagyon nem értek egyet”.)

A tanulók felsorakoznak a vonalon, a saját véleményüknek megfelelő távolságban a két végponttól, majd egymás után ismertetik a véleményüket, érveket is felsorakoztatva, egymásra is reflektálva. Az eszmecsere után a tanár lehetőséget ad rá, hogy akinek a vita hatására megváltozott a véleménye, másik pozíciót vegyen fel.

A felsorolt technikák a tanulócsoport minden tagjának aktív részvételére épülnek, ezért a teljesítmények értékelését is célszerű közösen végezni. A rövid prezentációkat magukban foglaló technikák esetében a hallgatók előre megadott szempontok alapján (pl. tárgyszerűség, érdekesség, kreativitás, terminológia megfelelő használata) értékelik egymás teljesítményét, esetleg szavaznak a legmeggyőzőbb/legérdekesebb prezentációra.

A tanulóknak minden esetben tudatában kell lenniük azzal, hogy az adott feladat teljesítésének eredménye a félévközi értékelésben milyen formában jelenik meg.

**Módszertan**: feladatalapú tanulás, szimuláció, csoportmunka, egyéni tanulás

**Eszközök:** Internet, tanári számítógép kivetítővel, hallgatói internetes eszköz (laptop, mobil telefon stb.)

**Fejlesztett kompetenciák**: 4K készségek fejlesztése (kritikus gondolkodás, kommunikáció, kooperáció, kreativitás), objektív látásmód fejlesztése.

**A jó gyakorlat illeszkedése az egyetem stratégiájához**: Élménypedagógia, képzési programok gyakorlatcentrikus felülvizsgálata; önálló tanulás támogatása; kiscsoportos gyakorlatok, képességközpontú értékelés, nyelvtanulás ösztönzése, szolgáltatásfejlesztés külföldi hallgatóknak (az ismertetett technikákat rendszeresen használom a csoportban részt vevő Erasmus hallgatókkal is.)

**A jó gyakorlat megvalósításának tanulságai**: Komplexebb, több háttérismeretet igénylő technikák esetén a feladat megadása előtt célszerű tudatosítani a hallgatókban, hogy idegen nyelven csak egyszerűbb megfogalmazásokat várunk el tőlük, nem olyan szintű kommunikációt, mint amikor az anyanyelvükön szólalnak meg. Gyakran derül ki, hogy a hallgatók korábban nem hallottak pl. a kritikai gondolkodásról, mint 21. századi készségről, és nem vettek még részt az itt ismertetett tevékenységformákban. Tudományos felmérés a résztvevő hallgatók alacsony létszáma miatt még nem született, de az itt felsorolt feladatokat a hallgatók minden esetben szívesen, kellő motiváltsággal hajtották végre.

**Adaptálhatóság lehetőségei**: Véleményem szerint a technikák magyar nyelvű gyakorlati tantárgyak esetében is alkalmazhatók egy-egy szakmai téma feldolgozásánál, az ismereteknek a hallgatók aktív részvételével történő elmélyítésére, az ezekkel kapcsolatos kompetenciák kialakítására.

**A jó gyakorlat elsajátításának időigénye**: 1-2 tanóra/műhelyfoglalkozás

**A jó gyakorlat kidolgozója:** Dr. Borszéki Judit adjunktus, NKE RTK Idegennyelvi és Szaknyelvi Lektorátus